Gedagte vir die dag: ’n Gebed van afwagtingFoto: Juanita Badenhorst U lei my met u raad, daarna sal U my opneem en in heerlikheid ontvang. (Psalm 73:24) “O God, my lewe is so vol geraas – en ongelukkig weerklink dit meer dikwels van luiende telefone en blêrende TV’s as van lof en aanbidding aan U. Raak ek ooit stil en wonder watter wonderlike dinge U dalk volgende vir my lewe beplan? Hoeveel asemrowende oomblikke van verwondering en afwagting loop ek mis omdat ek nooit stil raak by U nie? Ek het u hulp nodig om myself te dissiplineer. Help my om ’n paar oomblikke van stil afwagting in elke dag in te bou, om tyd te maak vir gebed en om myself oop te stel vir dit wat U in en deur my wil doen. Ek bid, o God, dat U hierdie oomblikke sal gebruik om genoeg van u plan aan my te openbaar dat dit my gereed sal maak vir u doel in my lewe. Ek kom na U toe in verootmoediging en afwagting op die heerlike toekoms wat voor my lê.”